PASKAIDROJUMA RAKSTS

1. kohēzijas fonda makrofiskālo nosacījumu piemērošana

Kohēzijas fonds tika izveidots, lai nodrošinātu uz izaugsmi vērstas investīcijas, kas nepieciešams patiesai konverģencei, transporta infrastruktūras un vide jomas projektos, kamēr dalībvalstis īstenoja budžeta konsolidāciju saskaņā ar programmām, kas vērstas uz ekonomiskās konverģences nosacījumu izpildi atbilstoši Māstrihtas kritērijiem. Līguma par Eiropas Savienības darbību (LESD) 126. pantā noteikts ka, lai piekļūtu Kohēzijas fonda atbalstam, jāizpilda ar fiskālo disciplīnu saistīti nosacījumi; sevišķi jāizvairās no pārmērīga valsts budžeta deficīta. Minēto noteikumu mērķis ir vairāk stimulēt dalībvalstu valdības īstenot stabilu fiskālo politiku un radīt pareizus makroekonomiskos nosacījumus, kas vajadzīgi, lai nodrošinātu Kohēzijas fonda resursu efektīvu izmantošanu.

Padomes 2006. gada 11. jūlija Regulas (EK) Nr. 1084/2006, kurā noteikts, ar kādiem nosacījumiem var piekļūt Kohēzijas fonda atbalstam, 4. pants paredz, ka Padome pēc Komisijas priekšlikuma var pieņemt lēmumu pilnīgi vai daļēji pārtraukt Fonda apropriāciju saistības attiecīgajā dalībvalstī, ja: i) attiecībā uz šo dalībvalsti veic pārmērīga budžeta deficīta novēršanas procedūru (EDP) un ii) lai to novērstu noteiktajā termiņā, šī dalībvalsts pēc Padomes ieteikuma atbilstīgi LESD 126. panta 7. punktam[1] nav veikusi nekādu efektīvu rīcību. Tādēļ Padomes lēmums, kas pieņemts, balstoties uz LESD 126. panta 8. punkta[2], bija izšķirīgs saistību pārtraukšanai.

Tā kā aptur tikai saistību apropriācijas, nepabeigtie projekti tiek turpināti tik ilgi, kamēr var veikt maksājumus par iepriekšējām kumulatīvajām saistībām, kuras saglabājas laikposmā, kas minēts Regulas (EK) Nr. 1083/2006 93. pantā. Šajā laikposmā dalībvalsts var īstenot pasākumus, kas koriģē pārmērīgu deficītu, neietekmējot Kohēzijas fonda maksājumus, kuri attiecas uz iepriekšējām saistībām. Lēmums par saistību pārtraukšanu varētu ietekmēt attiecīgās dalībvalsts lēmumus, kas saistīti ar investīcijām.

2. Apstākļi, kas izraisīja Kohēzijas fonda saistību pārtraukšanu 2.1. Pārmērīgs budžeta deficīts

Atbilstīgi LESD 126. panta 7. punktam sagatavotais Padomes 2009. gada 7. jūlija ieteikums par pārmērīga budžeta deficīta novēršanu

Padome 2009. gada 7. jūlijā aicināja Ungārijas iestādes vēlākais līdz 2011. gadam novērst pārmērīgu budžeta deficītu. Konkrēti, Ungārijai tika ieteikts 2009. gadā fiskālā stāvokļa pasliktināšanos ierobežot, nodrošinot pieņemto un izziņoto koriģējošo pasākumu stingru īstenošanu, lai sasniegtu mērķi — 3,9 % no IKP. Turklāt tika ieteikts no 2010. gada stingri īstenot konsolidācijas pasākumus, kas vajadzīgi, lai nodrošinātu nepārtrauktu strukturālā deficīta samazināšanu un lai atkal samazinātu faktisko deficītu, lielāko uzmanību pievēršot strukturālajiem pasākumiem nolūkā panākt publisko finanšu noturīgus uzlabojumus. Padome ieteica arī savlaicīgi formulēt un pieņemt konsolidācijas pasākumus, kas vajadzīgi, lai līdz 2011. gadam panāktu pārmērīga budžeta deficīta novēršanu un kopumā par vismaz 0,5 % no IKP īstenotu fiskālo konsolidāciju 2010. un 2011. gadā. Ungārijas iestādes tika lūgtas arī panākt vispārējās valdības parāda attiecības pret IKP noturīgu samazināšanos.

2.2. Pēc Padomes 2009. gada 7. jūlija ieteikuma nesekoja pietiekami efektīva rīcība pārmērīga budžeta deficīta novēršanai

Padome 2012. gada 24. janvārī secināja, ka, lai gan Ungārija formāli nav pārsniegusi budžeta deficīta atsauces vērtību 3 % no IKP līdz 2011. gadam, šis sasniegums nebija balstīts uz strukturālām un ilgtspējīgām korekcijām. 2011. gadā budžeta pārpalikums skaidrojams ar ievērojamiem vienreizējiem ienākumiem, kas pārsniedza 10 % no IKP, turklāt salīdzinājumā ar ieteikto kumulatīvo fiskālo uzlabojumu — 0,5 % no IKP — strukturālais stāvoklis 2010. un 2011. gadā kopumā pasliktinājās par 2¾ % no IKP. Turklāt, lai gan iestādes paredz 2012. gadā īstenot būtiskus strukturālos pasākumus strukturālā deficīta samazināšanai līdz 2,6 % no IKP, atsauces vērtība 3 % no IKP tiktu ievērota, tikai pateicoties vienreizējiem pasākumiem gandrīz 1 % no IKP apmērā. Visbeidzot sagaidāms, ka, pat ņemot vērā papildu pasākumus, kas izziņoti kopš Komisijas dienestu rudens prognozēm, 2013. gadā deficīts (3¼ % no IKP) atkal pārsniegs LESD norādīto atsauces vērtību. Lielāks budžeta deficīts 2013. gadā būtu skaidrojams galvenokārt ar to, ka atbilstoši plānam vairs nebūs pagaidu vienreizējo ienākumu, savukārt ne visas plānotās strukturālās reformas ir pietiekami konkretizētas. Padome kopumā secināja, ka Ungārijas iestāžu rīcība pēc Padomes 2009. gada 7. jūlija ieteikuma, kas sagatavots saskaņā ar LESD 126. panta 7. punktu, bijusi nepietiekama.

3. Ierosinājums pārtraukt Kohēzijas fonda saistības

Komisija, ņēmusi vērā: i) Ungārijas pārmērīgo budžeta deficītu un ii) Padomes lēmumu saskaņā ar LESD 126. panta 8. punktu, kurā noteikts, ka pēc Padomes 2009. gada 7. jūlija ieteikuma nav veikta efektīva rīcība, lai novērstu pārmērīga budžeta deficīta stāvokli, uzskata, ka vajag nekavējoties nodrošināt atbalsta ietvaru tādai valdības politikai, kas tiecas nekavējoties atjaunot stabilu budžeta stāvokli.

Tādēļ Komisija ierosina daļēji apturēt Ungārijai paredzētās Kohēzijas fonda saistību apropriācijas. Pārtraukums stāsies spēkā 2013. gada 1. janvārī.

4. Pārtraukuma atcelšana un pārtraukto saistību atkārtota iekļaušana budžetā

Pēc Padomes 2012. gada 24. janvāra lēmuma, kas pieņemts atbilstoši LESD 126. panta 8. punktam, Komisija ieteiks Padomei saskaņā ar 126. panta 7. punktu pieņemt jaunu ieteikumu ar mērķi novērst pārmērīgu budžeta deficītu. Šajā ieteikumā Padome konkretizēs Ungārijai paredzētos politikas pasākumus.

Ne vēlāk kā sešu mēnešu laikā pēc tam, kad Padome būs pieņēmusi ieteikumu, Ungārija ziņos par īstenotajiem pasākumiem, un Komisija, balstoties uz to, novērtēs, vai Ungārijas īstenotie pasākumi ir efektīvi pārmērīga budžeta deficīta novēršanai.

Ja šis novērtējums būs pozitīvs, tad Komisija iesniegs Padomei attiecīgu paziņojumu, ņemot vērā, ka pārmērīga budžeta deficīta procedūru vairs nav vajadzīgs turpināt. Uz šā pamata Padome pēc Komisijas priekšlikuma nekavējoties lemj par pārtraukuma atcelšanu.

Tādējādi pārmērīga budžeta deficīta novēršanas procedūra tiks uz laiku atlikta. Šajā laikā Komisija turpinās pārraudzīt pasākumu īstenošanu, kā to paredz pārmērīga budžeta deficīta novēršanas procedūra. Ja kādā brīdī pirms atcelšanas saskaņā ar LESD 126. panta 12. punktu izrādīsies, ka veiktie pasākumi ir nepietiekami, Padome, balstoties uz Komisijas ieteikumu, saskaņā ar 126. panta 8. punktu pieņems jaunu lēmumu. Tā var pēc Komisijas priekšlikuma vēlreiz pieņemt lēmumu, ar ko pārtrauc Kohēzijas fonda saistības.

Ja pēc 126. panta 7. punktā paredzētā ieteikuma sniegšanai sekojošā sešu mēnešu laikposma beigām Padome tomēr atzīst, ka nav veikta efektīva rīcība, spēkā paliktu sākotnējais lēmums par pārtraukšanu. Turklāt no tā izrietošais lēmums atbilstoši 126. panta 8. punktam varētu paredzēt papildu Kohēzijas fonda saistību pārtraukšanu.

Atceļot saistību pārtraukumu, Padome pēc Komisijas priekšlikuma katrā ziņā lems pārtrauktās saistības atkārtoti paredzēt budžetā saskaņā ar Eiropas Parlamenta, Padomes un Komisijas 2006. gada 17. maija Iestāžu nolīgumu par budžeta disciplīnu un pareizu finanšu pārvaldību[3], kas piemērojams līdz 2013. gadam. Ja lēmumu par pārtraukuma atcelšanu pieņem pēc 2013. gada 31. decembra, pārtraukto saistību atkārtotai iekļaušanai budžetā piemēro[4] Padomes Regulu (ES) Nr. [...], ar ko nosaka daudzgadu finanšu shēmu 2014.–2020. gadam.

2012/0034 (NLE)

Priekšlikums

PADOMES LĒMUMS,

ar ko pārtrauc Kohēzijas fonda saistības Ungārijā

EIROPAS SAVIENĪBAS PADOME,

ņemot vērā Līgumu par Eiropas Savienības darbību,

ņemot vērā Padomes 2006. gada 11. jūlija Regulu (EK) Nr. 1084/2006 par Kohēzijas fonda izveidi un Regulas (EK) Nr. 1164/94 atcelšanu[5] un jo īpaši tās 4. panta 1. punktu,

ņemot vērā Eiropas Komisijas priekšlikumu,

tā kā:

(1) Līguma par Eiropas Savienības darbību 174. pantā Savienība tiek aicināta izstrādāt un veikt darbības, kas stiprina tās ekonomisko, sociālo un teritoriālo kohēziju, lai veicinātu tās vispārēju harmonisku attīstību.

(2) Saskaņā ar LESD 175. pantu dalībvalstis īsteno un koordinē savu ekonomikas politiku tā, lai sasniegtu 174. pantā izvirzītos mērķus. Savienības politikas un rīcības noteikšanā un īstenošanā, kā arī iekšējā tirgus ieviešanā ņem vērā 174. pantā izvirzītos mērķus, kā arī veicina to sasniegšanu.

(3) LESD 121. pantā Padome tiek aicināta rūpīgi pārraudzīt ekonomikas attīstību visās dalībvalstīs un visā Savienībā, lai labāk koordinētu dalībvalstu ekonomikas politiku un nodrošinātu stabilu ekonomisko konverģenci, un nodrošinātu ekonomikas politikas atbilsmi vispārējām ekonomikas politikas pamatnostādnēm.

(4) Saskaņā ar LESD 126. pantu dalībvalstīm jāizvairās no pārmērīga valsts budžeta deficīta.

(5) Saskaņā ar LESD 177. pantu Eiropas Parlaments un Padome nosaka uzdevumus, prioritārus mērķus un uzbūvi Kohēzijas fondam, kurš sniedz finansiālu atbalstu tādiem projektiem vides un Eiropas komunikāciju tīklu jomā, kas attiecas uz transporta infrastruktūru.

(6) 28. protokolā par ekonomisko, sociālo un teritoriālo kohēziju dalībvalstis vienojušās, ka Kohēzijas fonds Savienībai nodrošinās finanšu ieguldījumu projektiem, kas attiecas uz vidi un Eiropas komunikāciju tīkliem tajās dalībvalstīs, kuru nacionālais kopprodukts uz vienu iedzīvotāju nesasniedz 90 % no Savienības vidējā, un kurām ir programma, lai īstenotu LESD 126. pantā izvirzītos ekonomiskās konverģences nosacījumus.

(7) Regulas (EK) Nr. 1084/2006 4. pantā noteikti nosacījumi, kas piemērojami atbalstam no Kohēzijas fonda un paredzēts, ka fonda finansiālais atbalsts, kā norādīts LESD 126. pantā[6], atkarīgs no tā, vai nav pieļauts pārmērīgs budžeta deficīts.

(8) Padome 2004. gada 5. jūlijā, pamatojoties uz 104. panta 6. punktu, atzina, ka Ungārijā pastāv pārmērīgs budžeta deficīts, un minētajā datumā pieņēma pirmo ieteikumu. Saskaņā ar Līguma 126. panta 7. punktu Padome 2009. gada 7. jūlijā pieņēma jaunāko ieteikumu Ungārijai, lai vēlākais līdz 2011. gadam novērstu pārmērīga budžeta deficīta stāvokli. Konkrēti, Ungārijai tika ieteikts fiskālā stāvokļa pasliktināšanos 2009. gadā ierobežot, nodrošinot pieņemto un izziņoto koriģējošo pasākumu stingru īstenošanu, lai sasniegtu mērķi — 3,9 % no IKP. Turklāt Ungārijai tika ieteikts no 2010. gada rūpīgi īstenot konsolidācijas pasākumus, kas vajadzīgi, lai nodrošinātu nepārtrauktu strukturālā deficīta samazināšanu un faktiskā deficīta atkārtotu sarukumu, lielāko uzmanību pievēršot strukturālajiem pasākumiem ar mērķi garantēt publisko finanšu noturīgus uzlabojumus. Bez tam Ungārijai bija savlaicīgi jāformulē un jāpieņem konsolidācijas pasākumi, kas vajadzīgi, lai līdz 2011. gadam panāktu pārmērīga budžeta deficīta novēršanu un fiskālo konsolidāciju kopumā vismaz par 0,5 % no IKP 2010. un 2011. gadā. Visbeidzot, bija jāpanāk vispārējās valdības parāda attiecības pret IKP noturīga samazināšanās.

(9) Saskaņā ar LESD 126. panta 8. punktu Padome 2012. gadā 24. janvārī pieņēma lēmumu, kurā konstatēts, ka pēc Padomes 2009. gada 7. jūlija ieteikuma Ungārija nav veikusi efektīvu rīcību.Lēmumā norādīts, ka, lai gan Ungārija formāli nav pārsniegusi budžeta deficīta atsauces vērtību 3 % no IKP līdz 2011. gadam, šā sasnieguma pamatā nav bijušas strukturālas un ilgtspējīgas korekcijas. 2011. gadā budžeta pārpalikums bija skaidrojams ar ievērojamiem vienreizējiem ienākumiem, kas pārsniedza 10 % no IKP, turklāt salīdzinājumā ar ieteikto kumulatīvo fiskālo uzlabojumu — 0,5 % no IKP — strukturālais stāvoklis 2010. un 2011. gadā kopumā pasliktinājās par 2,75 % no IKP. Turklāt, lai gan iestādes paredz 2012. gadā īstenot būtiskus strukturālos pasākumus strukturālā deficīta samazināšanai līdz 2,6 % no IKP, atsauces vērtība 3 % no IKP tiktu ievērota, tikai pateicoties vienreizējiem pasākumiem gandrīz 1 % no IKP. Visbeidzot paredzēja, ka 2013. gadā deficīts (3,5 % no IKP), pat ņemot vērā kopš Komisijas dienestu 2011. gada rudens prognozēm izziņotos papildu pasākumus, atkal pārsniegs LESD minēto atsauces vērtību. Lielāks budžeta deficīts 2013. gadā būtu skaidrojams galvenokārt ar to, ka atbilstoši plānam vairs nav gaidāmi pagaidu vienreizējie ienākumi, savukārt ne visas plānotās strukturālās reformas ir pietiekami konkretizētas. Padome kopumā secināja, ka Ungārijas iestāžu rīcība pēc Padomes 2009. gada 7. jūlija ieteikuma, kas sagatavots saskaņā ar LESD 126. panta 7. punktu, bija nepietiekama.

(10) Tādēļ attiecībā uz Ungāriju ir izpildīti divi nosacījumi, kas noteikti Regulas (EK) Nr. 1084/2006 4. panta 1. punktā. Tādējādi Padome pēc Komisijas priekšlikuma var pilnīgi vai daļēji pārtraukt Kohēzijas fonda saistības no 2013. gada 1. janvāra. Ar lēmumu par apturamo Kohēzijas fonda saistību apropriāciju summu būtu jānodrošina tas, ka apturējums ir ne tikai efektīvs, bet arī proporcionāls, turklāt tajā būtu ņemts vērā pašreizējais vispārējais ekonomikas stāvoklis Eiropas Savienībā un Kohēzijas fonda salīdzinošā nozīme attiecīgās dalībvalsts ekonomikai. Tāpēc, ja attiecīgajai dalībvalstij pirmo reizi piemēros Regulas (EK) Nr. 1084/2006 4. panta 1. punktu, ir lietderīgi noteikt, ka summa ir 50 % no Kohēzijas fonda piešķīruma 2013. gadam un nepārsniedz maksimālo līmeni 0,5 % no attiecīgās dalībvalsts nominālā IKP, ko prognozējuši Komisijas dienesti.

(11) Transporta un vides jomas projektu īstenošana vai saistību pārtraukšanas brīdī jau pieņemto saistību pildīšana netiks pārtrauktas, ja bez kavēšanās tiks veikti vajadzīgie koriģējošie pasākumi. Saistību apropriāciju apturējums, kas stāsies spēkā nākamajā gadā, ilgākā laikposmā neietekmēts esošo projektu īstenošanu neietekmēs, tā iestādēm atvēlot laiku, kas vajadzīgs, lai pieņemtu pasākumus, kuri atjaunotu ilgtspējīgai izaugsmei un nodarbinātībai labvēlīgus makroekonomiskos un fiskālos nosacījumus,

IR PIEŅĒMUSI ŠO LĒMUMU.

1. pants

Ungārijai paredzētās Kohēzijas fonda saistību apropriācijas EUR 495 184 000 (faktiskās cenās) aptur no 2013. gada 1. janvāra.

2. pants

Šis lēmums ir adresēts Ungārijai.

Briselē,

Padomes vārdā –

priekšsēdētājs

[1] Aizstāj Līguma 104. panta 7. punktu, kā minēts Regulas (EK) Nr. 1084/2006 4. pantā.

[2] Aizstāj Līguma 104. panta 8. punktu, kā minēts Regulas (EK) Nr. 1084/2006 4. pantā.

[3] OV C 139, 14.6.2006., 1. lpp. (20. punkts).

[4] Komisijas priekšlikums COM(2011) 0398 galīgā redakcija, 29.6.2011. (8. pants).

[5] OV L 210, 31.7.2006., 79. lpp.

[6] Aizstāj Līguma 104. pantu, kā minēts Regulas (EK) Nr. 1084/2006 4. pantā.